CELEX: 52013PC0325
Language: fi
Date: 2013-05-31
Title: Ehdotus NEUVOSTON PÄÄTÖS elohopeaa koskevan Minamatan yleissopimuksen allekirjoittamisesta Euroopan unionin puolesta

|
			
		
		
		52013PC0325
		
			Ehdotus NEUVOSTON PÄÄTÖS elohopeaa koskevan Minamatan yleissopimuksen allekirjoittamisesta Euroopan unionin puolesta /* COM/2013/0325 final - 2013/0168 (NLE) */
			
				
		
		
			
			   	PERUSTELUT
Elohopea ja useimmat sen yhdisteistä ovat
erittäin myrkyllisiä ihmisille, ekosysteemeille sekä luonnonvaraisille
eläimille ja kasveille. Tästä syystä kyseinen
alkuaine on määritelty Yhdistyneiden kansakuntien ympäristöohjelmassa (UNEP)
vuodesta 2003[1]
aineeksi, jolla on maailmanlaajuista merkitystä, ja siihen kohdistuu EU:n
tasolla kattava joukko valvontatoimenpiteitä vuonna 2005 hyväksytyn elohopeaa
koskevan yhteisön strategian[2],
jäljempänä ’strategia’, puitteissa.
Strategiassa
määritellyn poliittisen lähestymistavan pohjalta EU on pyytänyt vuodesta 2005,
että UNEPin puitteissa neuvoteltaisiin elohopeaa koskevasta maailmanlaajuisesta
ja oikeudellisesti sitovasta välineestä. Elohopea
ei hajoa, ja elohopeapäästöt saattavat kaukokulkeutua ilmakehässä, laskeutua
kaikkialla maailmaan ja kerääntyä ravintoketjuun, erityisesti kaloihin. Pelkästään EU:n maantieteelliselle alueelle
rajoittuvat toimenpiteet eivät sen vuoksi ole riittäviä kokonaisvaltaisen
ratkaisun löytämiseksi elohopeaongelmaan.
EU:n hyväksytyssä
yleisessä kannassa (neuvoston päätelmät, joulukuu 2008) edellytetään elohopeaa
koskevaa kattavaa välinettä, joka käsittää toimet, joiden tarkoituksena on
vähentää elohopean tarjontaa, vähentää
elohopean kysyntää tuotteissa ja prosesseissa, vähentää
elohopean kansainvälistä kauppaa, vähentää
elohopean päästöjä ilmakehään, huolehtia
siitä, että elohopeaa sisältävä jäte käsitellään järkevästi, etsiä elohopean varastoinnille ympäristön kannalta
järkeviä ratkaisuja, ryhtyä toimeen jo
saastuneiden alueiden ennallistamiseksi ja
lisätä tietoa. Kesäkuussa 2012 hyväksymissään
päätelmissä neuvosto korosti, että on tärkeä osallistua myös jatkossa
aktiivisesti tulevan maailmanlaajuisen elohopeaa koskevan yleissopimuksen
kaikista näkökohdista käytäviin neuvotteluihin.
UNEP asetti
helmikuussa 2009 hallintoneuvoston päätöksellä GC 25/5 hallitustenvälisen
neuvottelukomitean (INC) ja antoi sille yhtä laajan toimeksiannon luoda
elohopeaa koskeva kattava maailmanlaajuinen ja oikeudellisesti sitova väline.
Tämän toimeksiannon
perusteella järjestettiin viisi hallitustenvälisen neuvottelukomitean kokousta:
INC-1 Tukholmassa kesäkuussa 2010, INC-2 Chibanissa Japanissa tammikuussa 2011,
INC-3 Nairobissa Keniassa marraskuussa 2011, INC-4 Punta del Estessä
Uruguayssa 27. kesäkuuta–2. heinäkuuta 2012 ja INC-5 Genevessä 13.–18.
tammikuuta 2013.
Neuvosto
valtuutti 14. joulukuuta 2010 komission osallistumaan Euroopan unionin puolesta
ja siltä osin kuin on kyse Euroopan unionin toimivaltaan kuuluvista asioista,
joiden osalta unioni on hyväksynyt sääntöjä, elohopeaa koskevan oikeudellisesti
sitovan välineen aikaansaamiseen tähtääviin neuvotteluihin jäsenvaltioiden
edustajista koostuvaa erityiskomiteaa kuullen ja kyseisen valtuutuksen
lisäyksessä esitettyjen neuvotteluohjeiden mukaisesti. 
Hallitustenvälisen
neuvottelukomitean viides kokous (INC-5) päättyi suunnitellulla tavalla eli
siellä sovittiin elohopeaongelman ratkaisemiseen tähtäävän kattavan
maailmanlaajuisen ja oikeudellisesti sitovan välineen eli elohopeaa koskevan
Minamatan yleissopimuksen tekstistä, mikä täytti näin UNEPin hallintoneuvoston
päätöksellä 25/5 annetun toimeksiannon saattaa neuvotteluprosessi päätökseen
ennen UNEPin hallintoneuvoston 27.:ttä varsinaista istuntoa (Nairobissa 18.–22.
helmikuuta 2013).
Unionilla oli keskeinen
rooli neuvotteluprosessin vauhdittamisessa, ja se otti aktiivisesti osaa
komission saamien neuvotteluohjeiden mukaisen tuloksen syntymiseen.
UNEPin
hallintoneuvoston 27. istunto oli tyytyväinen neuvottelujen saattamisesta
päätökseen ja kehotti pääjohtajaa kutsumaan koolle täysivaltaisten edustajien
konferenssin tarkoituksena hyväksyä yleissopimus ja avata se allekirjoittamista
varten.
Uusi elohopeaa
koskeva yleissopimus avataan allekirjoittamista varten Kumamotossa (Japanissa)
7.–11. lokakuuta 2013 järjestettävässä diplomaattikonferenssissa. Sen nimeksi
annetaan ”elohopeaa koskeva Minamatan yleissopimus” Kumamoton lähellä
sijaitsevan kaupungin mukaan, jossa 1950-luvulla tapahtuivat kaikkien aikojen
pahimmat elohopeapäästöt.
Elohopeaa
koskevan yleissopimuksen sisältö vastaa neuvoston vuonna 2008 hyväksymää ja
vuonna 2012 vahvistamaa EU:n yleistä kantaa.
Edellä esitetyn
perusteella on aiheellista, että Euroopan unionin edustaja allekirjoittaa
elohopeaa koskevan Minamatan yleissopimuksen sillä varauksella, että sen
tekeminen saatetaan myöhemmin päätökseen.
2013/0168 (NLE)
Ehdotus
NEUVOSTON PÄÄTÖS
elohopeaa koskevan Minamatan yleissopimuksen
allekirjoittamisesta Euroopan unionin puolesta 
EUROOPAN UNIONIN NEUVOSTO, joka
ottaa huomioon Euroopan unionin toiminnasta
tehdyn sopimuksen ja erityisesti sen 192 artiklan 1 kohdan yhdessä sen 218
artiklan 5 kohdan kanssa,
ottaa huomioon Euroopan komission ehdotuksen,
sekä katsoo seuraavaa:
(1)       Elohopea ja sen yhdisteet
ovat erittäin myrkyllisiä ihmisten, eläinten ja kasvien terveydelle ja sitä
säännellään EU:ssa ihmisten terveyden ja ympäristön suojelemiseksi.
(2)       Yhdistyneiden kansakuntien
ympäristöohjelman (UNEP) hallintoneuvosto kehotti vuonna 2009 ohjelman
pääjohtajaa kutsumaan koolle hallitustenvälisen neuvottelukomitean, jonka
tehtäväksi annettiin valmistella elohopeaa koskeva maailmanlaajuinen ja
oikeudellisesti sitova väline ja jonka piti saada työnsä päätökseen ennen
hallintoneuvosto 27.:ttä varsinaista istuntoa vuonna 2013.
(3)       Neuvosto valtuutti joulukuussa
2010 komission osallistumaan unionin puolesta ja siltä osin kuin on kyse
unionin toimivaltaan kuuluvista asioista, joiden osalta unioni on hyväksynyt
sääntöjä, elohopeaa koskevan oikeudellisesti sitovan välineen aikaansaamiseen
tähtääviin neuvotteluihin kyseisen valtuutuksen lisäyksessä esitettyjen
neuvotteluohjeiden mukaisesti.
(4)       Neuvotteluprosessi saatiin
onnistuneesti päätökseen alkuperäisen suunnitelman mukaisesti
hallitustenvälisen neuvottelukomitean viidennessä istunnossa, joka pidettiin
Genevessä 13 päivästä 18 päivään tammikuuta 2013.
(5)       Unionilla oli keskeinen rooli
neuvotteluprosessin vauhdittamisessa, ja se otti aktiivisesti osaa komission
saamien neuvotteluohjeiden mukaisten tuloksen syntymiseen.
(6)       Neuvosto pani 3 233.
istunnossaan 21 päivänä maaliskuuta 2013 tyytyväisenä merkille
neuvotteluprosessin tuloksen.
(7)       Elohopeaa koskeva
maailmanlaajuinen ja oikeudellisesti sitova väline avataan allekirjoittamista
varten diplomaattikonferenssissa, joka järjestetään Kumamotossa (Japanissa) 7
päivästä 11 päivään lokakuuta 2013, elohopeaa koskevana Minamatan
yleissopimuksena.
(8)       Yleissopimus olisi sen vuoksi
allekirjoitettava unionin puolesta sillä varauksella, että sen tekeminen
saatetaan myöhemmin päätökseen,
ON HYVÄKSYNYT TÄMÄN PÄÄTÖKSEN: 
1 artikla
Hyväksytään elohopeaa koskeva Minamatan
yleissopimuksen allekirjoittaminen unionin puolesta sillä varauksella, että
kyseisen yleissopimuksen tekeminen saatetaan päätökseen.
Allekirjoitettavan yleissopimuksen teksti on
tämän päätöksen liitteenä.
2 artikla
Neuvoston pääsihteeristö laatii valtakirjan,
jolla yleissopimuksen neuvottelijan nimeämä henkilö valtuutetaan
allekirjoittamaan yleissopimus unionin puolesta sillä varauksella, että sen
tekeminen saatetaan päätökseen.
3
artikla
Tämä päätös tulee voimaan päivänä, jona se
hyväksytään.
Tehty Brysselissä
                                                                       Neuvoston
puolesta
                                                                       Puheenjohtaja
LIITE 
(elohopeaa koskevan Minamatan
yleissopimuksen teksti)
[1]               UNEP:n hallintoneuvoston päätös 23/9.
[2]               KOM(2005) 20 lopullinen, 28.1.2005; tarkistettuna
asiakirjalla KOM(2010) 723 lopullinen, 7.12.2010.